b'\n_START_ARTICLE_\nHorst Bosetzky\n_START_SECTION_\nElulugu\n_START_PARAGRAPH_\nP\xc3\xa4rast p\xc3\xb5hikooli l\xc3\xb5petamist L\xc3\xa4\xc3\xa4ne-Berliinis 1957 aastal t\xc3\xb6\xc3\xb6tas Horst Bosetzky m\xc3\xb5nda aega ametnikuna Siemensi ettev\xc3\xb5ttes. Hiljem t\xc3\xa4iendas ta end Berliini Vaba \xc3\x9clikoolis (Freie Universit\xc3\xa4t Berlinis) sotsioloogia, \xc3\xa4rijuhtimise, majanduse ja ps\xc3\xbchholoogia erialal. Doktorikraadi sai 1969. aastal. 1973\xe2\x80\x932000 sotsioloogiaprofessor Berliini Halduse ja Kohtumenetluse Rakendusk\xc3\xb5rgkoolis (Fachhochschule f\xc3\xbcr Verwaltung und Rechtspflege in Berlin)._NEWLINE_Aastast 2000 oli ta Berliini \xc3\xbclikooli sotsioloogia emeriitprofessor.\n_START_SECTION_\nLooming\n_START_PARAGRAPH_\nEsimesed kirjanduslikud katsetused avaldati Berliini p\xc3\xa4evalehes Telegraf. J\xc3\xa4tkates kirjutamist, hakkas Horst Bosetzky teenima juba honorare, millega sai rahastada oma \xc3\xbclikooli\xc3\xb5pinguid. Nii avaldati pseudon\xc3\xbc\xc3\xbcmi John Drake all 12 ja John Taylor all kolm tema romaani. _NEWLINE_1970. aastate algul pakkus kirjanik kirjastusele v\xc3\xa4lja esimese kriminaalromaani "Zu einem Mord geh\xc3\xb6ren zwei" pseudon\xc3\xbc\xc3\xbcmiga -ky. Ilmunud teos v\xc3\xb5eti avalikkuse poolt positiivselt vastu. Bosetzky loominguline tee j\xc3\xa4tkus eri kirjandus\xc5\xbeanrites, nii kirjutas ta raadiokuuldem\xc3\xa4nge, n\xc3\xa4idendeid ja telesaadete stsenaariume. _NEWLINE_Oma isikut varjava pseudon\xc3\xbc\xc3\xbcmiloori langetas ta alles 1981. aastal, kui romaan "Kein Reihenhaus f\xc3\xbcr Robin Hood" (1979) sai parima saksakeelse kriminaalromaani auhinna. _NEWLINE_Tema kriitikute poolt tunnustatud "sotsioloogilistes kriminaalromaanides" (Erfinder des deutschen Sozio-Krimis) etendavad suurt osa tegelaste sotsiaalne taust ja \xc3\xbcldine \xc3\xbchiskondlik olukord.'